Kookwarm toekoms lê voor | Netwerk24
Kookwarm toekoms lê voor
Deur Helena Barnard 06 November 2019 06:01
Van links is Ewald van Aswegen (Food and Beverage Institute – FBI), Andrea Swartz en Lesley Jacobs (FBI) ten tyde van die kompetisie in Upington. Foto: Verskaf
Andrea Swartz, ’n gr. 12-leerling aan die Elizabeth Conradie-skool in Kimberley, het in Oktober vir haarself ’n tweede plek én geld vir studies losgekook.
In die eindronde van die Food and Beverage Institute (FBI) se sjef­kompetisie vir Noord-Kaapse skole, wat in Upington gehou is, was sy een van die finaliste en haar punte was slegs 0,5% minder as dié van die wenner.
“Andrea is ’n uitblinker. Sy dink altyd vernuwend,” sê Marì Greeff, haar verbruikerstudie-onderwyser.
Die kompetisie is vir gr. 12-leerlinge in verbruikerstudie of hotelbestuur en leerlinge moet vooraf daarvoor kwalifiseer.
Op die dag van die kompetisie moes die finaliste ’n driegangmaaltyd met maalvleis in die hoofgang voorsit.
Hiervoor het Andrea onder meer ’n maalvleisrol op ’n reuse-sampioen, met mostertsous, voorgesit. Pampoenpoffers met versuikerde lemoenskil en ’n slaai van mango, avokadopeer en aarbeie was van die ander geregte.
Andrea se soesji-voorgereg het haar die prys vir die beste voorgereg van die dag besorg.
Andrea het R10 000 as finalis ontvang en ook R25 000 vir studie aan die FBI se sjefskool in Bloemfontein. Die volledige uitgawe vir dié soort studie sal heelwat meer wees.
Enigeen wat Andrea wil ondersteun, kan Greeff by 082-565-8333 bel, of skoolhoof Eddie Maloudy by 053-832-4354.